นายกรัฐมนตรี ยืนยันรัฐบาลตั้งใจอยู่ครบวาระ ขออย่ามีอุบัติเหตุทางการเมือง ส่วนการเลือกตั้งผู้ว่าราชการกรุงเทพมหานครจะเกิดขึ้นปีหน้า
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงความคืบหน้าการเลือกตั้งผู้ว่าราชการกรุงเทพมหานคร ว่า ต้องดูสถานการณ์ที่เหมาะสม โดยบ้านเมืองต้องสงบเรียบร้อยและความขัดแย้งต่างๆ ต้องลดลง และมีเสถียรภาพ ดังนั้นเมื่อมีความพร้อมจึงดำเนินการจัดการเลือกตั้ง ซึ่งสุดแล้วแต่ประชาชนจะเลือกใครเข้ามาดำรงตำแหน่งนี้ เบื้องต้นการเลือกตั้งจะเกิดขึ้นในปี 2565 และต้องอยู่ภายใต้สถานการณ์ที่มีความพร้อม สงบ เรียบร้อยส่วนกรณีที่ตนเองย้ำว่าเป็นนายกรัฐมนตรีตามกรอบกฏหมายนั้น นายกรัฐมนตรี ชี้แจงว่า เพราะยังอยู่ในตำแหน่งและหากบ้านเมืองสงบสุขก็จะอยู่ให้ครบวาระถึงเดือนมีนาคม 2566 ดังนั้นขออย่ามีอุบัติเหตุทางการเมืองจนเกิดความเสียหาย พร้อมยืนยันว่าขณะนี้ตนเองเป็นนักการเมืองอย่างเต็มตัวแล้ว เนื่องจากเป็นนายกรัฐมนตรีที่มาจากการเลือกตั้ง ส่วนจะตัดสินใจลงสมัครเลือกตั้งในระบบบัญชีรายชื่อหรือไม่นั้น ขอให้เป็นเรื่องของอนาคต ขณะที่กระแสข่าวจะลง ส.ส.เขตในพื้นที่จังหวัดนครราชสีมานั้น นายกรัฐมนตรี กล่าวว่า ยังไม่ถึงเวลา ขอสื่อมวลชนอย่าถามในขณะนี้